‘સવારના પહોરમાં આ કોની સ્મશાનયાત્રા નીકળી છે ?’ બાજુમાં ઊભેલા એક ભાઈને એક યુવકે પૂછ્યું : ‘તમને ખબર નથી ? તમારા મકાન માલિક ગુજરી ગયા છે તેમને લઈ જાય છે.’ પેલા ભાઈએ જવાબ આપ્યો. યુવકે પૂછ્યું : ‘શું વાત કરો છો ? કાલે સવારે મેં એમને બજારમાં જોયેલા અચાનક શું થયું ?’ પેલા ભાઈએ જવાબ આપ્યો, ‘તેમને હાર્ટ ફેઈલ થઈ ગયું !’ યુવકે કહ્યું, ‘એ વળી તમે નવી વાત કરી ! માંદગીને કારણે નોકરીએ ન જઈ શકવાથી હું મકાનનું ભાડું ત્રણ મહિના સુધી ચૂકવી શક્યો નહોતો. મેં મારી પરિસ્થિતિ તેમને કહી છતાં તેમણે એક જ વાત પકડી રાખેલી કે ‘તારી બાયડીનાં ઘરેણાં વેચવાં હોય તો ઘરેણાં વેચ પણ મારે ભાડાની રકમ વિના નહિ ચાલે. રકમ તું ન જ આપી શકે તેમ હોય તો મકાન ખાલી કરીને બીજે રહેવા ચાલ્યો જા.’ આવી ક્રૂરતા ભરેલી વાતો કરનારા અમારા મકાન માલિકને ‘હાર્ટ’ હતું એની ખબર જ આજે પડી !’